b'\n_START_ARTICLE_\nGlans- og flatbiller\n_START_SECTION_\nUtseende\n_START_PARAGRAPH_\nSm\xc3\xa5 til middelsstore biller (1 \xe2\x80\x93 25 mm), sterkt varierende  i utseende. De fleste er ovale og hvelvede (for eksempel marih\xc3\xb8ner), men det er ogs\xc3\xa5 en del arter som er avlange og flate (for eksempel flatbiller (Cucujidae)). Antennene er som oftest k\xc3\xb8lleformede og noks\xc3\xa5 korte.\n_START_SECTION_\nLevevis\n_START_PARAGRAPH_\nGruppen oppviser et stort mangfold n\xc3\xa5r det gjelder levevis. Alle artene er terrestriske (landlevende). Mange er knyttet til sopp, for eksempel kjuker og muggsopper. Andre er planteetere, lever av pollen, eller er rovdyr. Av de sistnevnte er s\xc3\xa6rlig marih\xc3\xb8nene velkjente.\n_START_SECTION_\n\xc3\x98konomisk betydning\n_START_PARAGRAPH_\nDe aller fleste artene i denne gruppen er uten \xc3\xb8konomisk betydning, men det finnes noen f\xc3\xa5 som er regnet som skadedyr. Noen arter av glansbiller (Nitidulidae), s\xc3\xa6rlig rapsglansbillen (Meligethes aeneus), kan gj\xc3\xb8re skade ved \xc3\xa5 spise p\xc3\xa5 blomster. Noen arter i familien skogflatbiller (Silvaniidae) kan gj\xc3\xb8re skade p\xc3\xa5 lagrede matvarer, s\xc3\xa6rlig problematisk er tannet n\xc3\xb8ttebille (Oryzaephilus surinamensis) p\xc3\xa5 melvarer. Bringeb\xc3\xa6rbillen (Byturus tomentosus) gj\xc3\xb8r betydelig skade p\xc3\xa5 blomster av bringeb\xc3\xa6r og er hoved\xc3\xa5rsaken til "mark" i bringeb\xc3\xa6rene. P\xc3\xa5 den andre siden er mange av artene som lever som rovdyr \xc3\xa5 regne som nyttedyr da de angriper potensielle skadeinsekter. Marih\xc3\xb8ner (Coccinellidae) er viktige naturlige fiender for bladlus og skjoldlus, og noen arter har med hell blitt brukt i biologisk bekjemping av disse insektene. Noen av artene knyttet til d\xc3\xb8d ved kan spise mange barkbiller, og slik bidra til \xc3\xa5 holde bestanden av disse nede.'